CELEX: 62008FJ0012
Közszolgálat
Tisztviselők
Díjazás

1.
Tisztviselők – Díjazás – Külföldi munkavégzési támogatás – Tárgy – A biztosítás feltételei – A szolgálatba lépést megelőző
időszakban az alkalmazási helyen a szokásos lakóhely, valamint az ottani főfoglalkozás hiánya – Fogalom
(Személyzeti szabályzat, VII. melléklet, 4. cikk, (1) bekezdés, a) pont)
2.
Tisztviselők – Kereset – Jogalapok – Az érintett felvételi eljárásának szabálytalanságára alapított jogalap
1.
A személyzeti szabályzat VII. melléklete 4. cikke (1) bekezdésének a) pontjában szereplő külföldi munkavégzési támogatás célja
azoknak a rendkívüli terheknek és hátrányoknak a kiegyenlítése, amelyek abból adódnak, hogy a tisztviselő feladatkörét olyan
országban látja el huzamosan, amelyhez szolgálatba lépése előtt nem fűzte tartós kötelék. Amennyiben az ilyen kötelékek megállapításához
megkövetelik, hogy az érintett valamely meghatározott időszak egésze alatt tartósan a jövőbeli közösségi beosztásának helye
szerinti országban dolgozzon, az azt jelenti, hogy az ezen időszak alatt szórványos, rövid időtartamú távolléteket eredményező,
más államokban végzett szakmai szolgáltatások nem elegendők ahhoz, hogy a tisztviselőnek a beosztás helye szerinti államban
végzett fő szakmai tevékenységét megfosszák a tartós jellegétől.
(lásd a 32. és 33. pontot)
Hivatkozás:
a Bíróság 188/83. sz., Witte kontra Parlament ügyben 1984. október 9‑én hozott ítéletének (EBHT 1984., 3465. o.) 11. pontja;
az Elsőfokú Bíróság T‑72/94. sz., Diamantaras kontra Bizottság ügyben 1995. december 14‑én hozott ítéletének (EBHT‑KSZ 1995.,
I‑A‑285. o. és II‑865. o.) 51. pontja, és az ott hivatkozott ítélkezési gyakorlat.
2.
A tisztviselő nem hivatkozhat valamely közösségi intézmény felvételi eljárásának jogellenességére annak megállapítása érdekében,
hogy jogellenes ezen intézménynek a felperes szolgálatba lépéskor fennálló jogosultságait megállapító és a felperes esetében
a külföldi munkavégzési támogatást megtagadó határozata, mivel nem áll fenn a szükséges okozati összefüggés az érintett felvételi
eljárása és a megtámadott határozat között. A felvételi eljárás jogellenessége adott esetben lehetővé tenné a felvételi határozat
megsemmisítése iránti kérelem alátámasztását; azonban a tisztviselőnek a szolgálatba lépésekor fennálló jogosultságait megállapító
határozat jogszerűségének kérdése elkülönül az érintettnek ezen intézmény általi felvételére irányuló eljárásának jogszerűségétől.
(lásd a 39. pontot)